Številka: 0070-33/2024/2

***Zdravstveni domovi - javni zdravstveni zavodi, katerih ustanovitelj so občine***

***Zdravstveni dom za študente Univerze v Ljubljani***

Datum: 09. 02. 2024

**Zadeva: Dodatek za povečan obseg dela za posebne obremenitve v letu 2024.**

**Izvajanje spremenjenega 16. člena ZNUZSZS in Pravilnika o določitvi dodatka za povečan obseg dela za posebne obremenitve**

Spoštovani,

dne 30. 12. 2023 je bil v Uradnem listu, št. 136/23 objavljen Zakon o interventnih ukrepih na področju zdravstva, dela in sociale ter z zdravstvom povezanih vsebin (v nadaljevanju: ZIUZDS), ki je spremenil 16. člen Zakona o nujnih ukrepih za zagotovitev stabilnosti zdravstvenega sistema (Uradni list RS, št. 100/22, 141/22 – ZNUNBZ, 76/23 in 136/23; v nadaljnjem besedilu: ZNUZSZS). Na podlagi spremenjenega petega odstavka 16. člena ZNUZSZS je ministrica za zdravje izdala Pravilnik o določitvi dodatka za povečan obseg dela za posebne obremenitve (Uradni list RS, št. 11/24; v nadaljevanju: Pravilnik).

Pravilnik določa višino dodatka za zdravstvene delavce in zdravstvene sodelavce v ambulantah družinske medicine in otroških ter šolskih dispanzerjih v javnih zdravstvenih zavodih na primarni ravni zdravstvene dejavnosti, ki opredeljujejo paciente.

Zdravstveni delavci in zdravstveni sodelavci v javnih zdravstvenih zavodih, v ambulantah družinske medicine in otroško-šolskih dispanzerjih so nagrajeni na podlagi kriterija preseganja glavarinskih količnikov na tim.

Mesečni plan števila opravljenih storitev in vrednosti količnikov POD\_PO je oblikovan na podlagi standarda iz uredbe na podlagi dogovora o programih storitev obveznega zdravstvenega zavarovanja, zmogljivostih, potrebnih za njegovo izvajanje (v nadaljnjem besedilu: uredba) za vsako posamezno dejavnost.

Sredstva za izplačilo dodatka za povečan obseg dela za posebne obremenitve na podlagi spremenjenega petega odstavka 16. člena ZNUZSZS se zagotavljajo iz sredstev, pridobljenih na podlagi preseganja glavarinskih količnikov in količnikov iz storitev nad rednim obsegom programa zdravstvene dejavnosti, v skladu s programom storitev obveznega zdravstvenega zavarovanja iz drugega odstavka tega člena, in sicer v višini, ki se nanaša na kalkulativni element plač in drugih prejemkov v skladu s predpisi, kolektivnimi pogodbami in drugimi splošnimi akti. Izvajalec pri izplačilu ne sme preseči mase sredstev iz prejšnjega stavka ali izplačati sredstev, če v programu storitev obveznega zdravstvenega zavarovanja sredstva niso več zagotovljena.

Če izračunana sredstva za dodelitev dodatka, na ravni izvajalca, presegajo zagotovljena sredstva, se vsem zdravstvenim delavcem in zdravstvenim sodelavcem dodatek zniža, sorazmerno s količnikom med zagotovljenimi sredstvi in izračunanimi sredstvi.

ZZZS bo **do zadnjega dne v mesecu za pretekli mesec** na svoji spletni strani, na naslovu <https://partner.zzzs.si/zdravstvene-storitve/plan-in-realizacija/sredstva-za-pokrivanje-dodatkov-za-povecan-obseg-dela/> objavil podatke o višini sredstev, do katerih je izvajalec upravičen iz naslova povečanega obsega programa, ki se nanašajo na kalkulativni element plač in drugih prejemkov v skladu z veljavno zakonodajo, kolektivnimi pogodbami in drugimi splošnimi akti, prikazane ločeno za posameznega izvajalca in ločeno za posamezno dejavnost. Izvajalec bo v primeru, če bo izračunana višina dodatkov za povečan obseg dela za posebne obremenitve presegala višino sredstev, ki se nanašajo na kalkulativni element plač in drugih prejemkov v skladu z veljavno zakonodajo, kolektivnimi pogodbami in drugimi splošnimi akti, dodatek POD\_PO posameznemu zdravstvenemu delavcu znižal sorazmerno, v razmerju med izračunanimi sredstvi in zagotovljenimi sredstvi.

V prilogi vam prilagamo Poročilo o dodatku za povečan obseg dela za posebne obremenitve za leto 2024 (v nadaljnjem besedilu: Poročilo), kot pripomoček za izračun višine dodatka za posameznega zdravstvenega delavca in zdravstvenega sodelavca in navodila za izpolnjevanje Poročila oz. tabele. Prosimo, če Poročil ne pošiljate na Ministrstvo za zdravje, ampak jih hranite v skladu s Pravilnikom.

Pri odgovoru na naš dopis se obvezno sklicujte na številko tega dopisa.

S spoštovanjem

mag. Vlasta Mežek v. d. generalne direktorice

Direktorata za dostopnost in ekonomiko

Pripravila:

Alenka Sušnik Goričan

višja svetovalka II

Priloge:

* Poročilo o dodatku za povečan obseg dela za posebne obremenitve za leto 2024.xlsx
* Navodila za izpolnjevanje obrazca Poročilo o POD\_PO 2024.doc

Vročiti:

* Vsem zdravstvenim domovom - javni zdravstveni zavodi, katerih ustanovitelj so občine – po e-pošti
* Zdravstvenemu domu za študente Univerze v Ljubljani – po e-pošti

V vednost:

* Združenju zdravstvenih zavodov Slovenije – po e-pošti